Cathy Engelbert

Catherine "Cathy" Engelbert (lahir 14 Januari 1964) ialah seorang eksekutif perniagaan Amerika Syarikat, dan Pesuruhjaya Persatuan Bola Keranjang Kebangsaan Wanita (WNBA). Sebelum menyeyai  WNBA, beliau telah bekerja untuk Deloitte, salah satu dari Empat Besar, selama 33 tahun. Beliau juga ialah wanita pertama yang berkhidmat sebagai CEO syarikat itu dari 2015 hingga 2019.

Kehidupan peribadi 
Beliau dibesarkan di Collingswood, New Jersey. Beliau mempunyai lima saudara lelaki dan dua saudara perempuan. Bapanya memiliki tiga pekerjaan dan ibunya juga bekerja untuk menyara mereka. Bapanya juga bekerja untuk Detroit Pinston pada 1957. Bapanya meninggal dunia ketika beliau memulakan kerjayanya di Deloitte. Sewaktu sekolah menengah beliau aktif dalam sukan lacrosse dan bola keranjang. Beliau bermain untuk kedua-dua sukan tersebut untuk pertandingan NCAA.

Engelbert tamat belajar dari Universiti Lehigh pada 1986 dengan ijazah sarjana perakaunan. Suaminya ialah bekas pegawai tentera Amerika Syarikat. Beliau mempunyai seorang anak lelaki yang dilahirkan pada 1998 dan seorang anak perempuan yang dilahirkan pada 2001. Engelbert juga meluangkan masanya untuk melatih pasukan bola keranjang anak perempuannya.

Kerjaya

Deloitte 
Beliau memulakan kerjayanya di Deloitte sebagai akauntan pada 1986. Beliau mengatakan bekas CEO William Parrett ialah salah seorang mentornya sepanjang beliau bekerja di syarikat itu. Beliau menjadi rakan kongsi pada 1998. 

Deloitte memilih CEO-nya dengan proses undian setiap empat tahun sekali. Dimana beliau terpilih untuk menjadi CEO pada 2015. Beliau menjadi wanita pertama yang dilantik sebagai CEO untuk salah satu firma audit dan perundingan empat besar. Deloitte juga menjadi syarikat pertama yang memiliki CEO minoriti, Joe Echevarria, dan ketua pengarah wanita, Sharon Allen. 

Dibawah kepimpinannya, syarikat ini mendapat kenaikan sebesar 30% untuk pendapatan mereka selama beliau memegang jawatan CEO. Pada tahun 2016, beliau memperkenalkan program cuti selama 16 minggu untuk mereka (wanita atau lelaki) yang ingin meluangkan masa bersama keluarga.

WNBA 
Beliau kemudian dilantik sebagai pesuruhjaya untuk WNBA dan memegang jawatan pada 17 Julai 2019. Beliau menggantikan Lisa Borders yang melepaskan jawatan. Beliau mengatakan salah satu sasarannya ialah untuk meningkatkan jumlah penaja yang diterima oleh WNBA. Pada umumnya hanya 5% dari dana penaja yang diberikan untuk olahraga wanita, beliau ingin meningkatkan peratusan ini menjadi 10%.

Penghargaan dan kerjaya lain 
Engelbert ialah penerima YWCA Tribute to Women oleh Industry Award. Pada 2018, beliau menduduki nombor lapan belas untuk Most Powerful Women oleh majalah Fortune. Selain itu beliau juga termasuk dalam 50 CEO terbaik oleh Glassdoor. Fast Company telah memetiknya sebagai salah seorang yang paling produktif. Beliau juga berkhidmat sebagai ahli lembaga pengarah untuk Mcdonald's Corporation, dimana beliau menjadi wanita ketiga yang memegang jawatan tersebut. Beliau juga menjadi ahli lembaga pengarah untuk Catalyst, sebuah pertubuhan bukan untung global yang mempromosikan tempat kerja inklusif bagi wanita.

Rujukan

Pautan luar 
 Twitter Cathy Engelbert

Kelahiran 1964
Orang hidup
Eksekutif perniagaan Amerika Syarikat